অরণ্যের সঙ্গে সভ্যতার সম্পর্ক মানুষের এই গ্রহে আবির্ভাবের পর থেকেই। ক্রমে মানুষ গড়ে তুলেছে জনপদ। তৈরি হয়েছে সভ্যতা। কিন্তু আজও পৃথিবীর বিভিন্ন কোণে অবস্থিত অরণ্য মানুষকে আকর্ষণ করে। গভীর অরণ্যের রহস্য তাকে ভাবিয়ে তোলে। এর মধ্যে কোনও কোনও অরণ্য এমনিতেই রহস্যময়। তেমনই এক অরণ্য পোল্যান্ডের ক্রুকেড ফরেস্ট। এই জঙ্গলের সব গাছই এমন অদ্ভুত ভাবে বাঁকাচোরা ভাবে অবস্থান করে। 
আন্তর্জাতিক ওয়েবসাইট কিউরিওসিটি.কম-এ প্রকাশিত এক প্রতিবেদন থেকে জানা যায়, পশ্চিম পোল্যান্ডের এই অরণ্যে রয়েছে ৪০০ পাইন গাছ। ১৯৩০ সালে গাছগুলি পোঁতা হয়। এই অরণ্যের প্রতিটি গাছই মাটির সঙ্গে ৯০ ডিগ্রি অবস্থানে রয়েছে। 
ওই গাছের কাঠ দিয়ে নৌকা তৈরির উদ্দেশ্যে এই গাছগুলি লাগানো হয়েছিল। কেন এই গাছগুলি এমন বিচিত্র ভাবে বেঁকে গেল, তা আজও জানা যায়নি। কারও মতে, তুষার ঝড়ে তার এই অবস্থা। কারও মতে,  কৃত্রিম কোনও পদ্ধতি অবলম্বন করেই এই গাছগুলিকে এমন করে আকৃতি দেওয়া হয়েছিল। কিন্তু সেই পদ্ধতি কী, তা কেউ বলতে পারেনি। 
এক আশ্চর্য রহস্যের চিহ্ন বহন করে আজও এই অরণ্য পৃথিবীব্যাপী মানুষকে বিস্মিত করে তুলেছে।